ORDE do 16 de novembro de 2005 pola que se clasifica de interese social a Fundación para o Desenvolvemento e Aproveitamento das Potencialidades do Mundo Rural (Fun-Pro-Rural).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/12/2005

Visto o expediente de clasificación da Fundación para o Desenvolvemento e Aproveitamento das Potencialidades do Mundo Rural (Fun-Pro-Rural), con domicilio en Santiago de Compostela.
Supostos de feito.
1. A fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para o Desenvolvemento e Aproveitamento das Potencialidades do Mundo Rural (Fun-Pro-Rural), foi constituída en escritura pública outorgada en Santiago de Compostela o día 20 de setembro de 2005, ante o notario Carlos de la Torre Deza co número de protocolo mil setecentos vinte e nove por Roberto García González, Pablo García García, Javier Iglesias Fernández, José Luis Fernández Celis, María Páez Pérez, Miguel Soto, Miguel Soto Albores, María Begoña Becerra Quinteiro, Rosa Arcos Caamaño e Rosa María García Hermida, interveñen Roberto García González, no seu nome, e, ademais, en nome e representación da Organización Profesional Agraria Unións Agrarias UPA, María Páez Pérez, no seu nome, e ademais, en nome e representación da Asociación Sectorial Forestal Galega, Miguel Soto Albores, no seu nome, e, ademais, en nome e representación da Asociación de Desenvolvemento Rural ODEGA, Rosa Arcos Caamaño, no seu nome, e, ademais, en nome e representación da Asociación para a
Promoción e Integración das Mulleres Galegas do Rural (AGRA) e os demais, en nome propio.
3. A fundación ten como obxecto, segundo establece o artigo seis dos estatutos:
Promover e colaborar activamente en todas cantas tarefas e actividades estean encamiñadas á promoción social, económica e formativa dos habitantes do medio rural.
Promover e participar en programas de desenvolvemento rural.
Participar en mesas de traballo, reunións, congresos, comisóns nas que se poida requirir a súa participación, calquera que sexa a entidade que as promova.
Servir de centro de información e asesoramento, facilitando a participación en proxectos e actividades de desenvolvemento rural.
Promover, colaborar ou asesorar na realización de actividades de carácter produtivo, innovador, formativo, cultural, deportivo, lúdico ou recreativas dentro dos ámbitos de traballo definidos pola propia fundación.
Elaboración de publicacións e calquera outra actividade informativa ou de divulgación que contribúa aos seus fins.
A realización de estudos sobre o medio rural, ambiente, agricultura e calquera outro relacionado co desenvolvemento rural.
A realización de programas e actividades que contribúan á modernización, implantación de procesos de calidade, protección do ambiente e calquera outra actividade de innovación e diversificación no medio rural, e que redunde na calidade de vida dos seus habitantes.
Organizar conferencias, coloquios, xornadas, congresos, cursos, mesas de traballo, e en xeral acti
vidades de divulgación, información e formación en relación coa calidade de vida no medio rural.
Calquera outra actividade que sexa acordada, conforme os estatutos, polos órganos de dirección da fundación.
4. O padroado da fundación estará integrado por José Luis Fernández Celis, representando a Unións Agrarias-UPA, como presidente, Rosa María García Hermida, representando á Asociación para a Promoción e Integración das Mulleres Galegas do Rural (AGRA), como vicepresidenta, Javier López Iglesias, en representación da Asociación Sectorial Forestal Galega, como secretario, e por Pablo García García e Javier Iglesias Fernández, representando a Unións Agrarias-UPA, María Paez Pérez, en representación da Asociación Sectorial Forestal Galega (Asefoga), Miguel Soto Albores e María Begoña Becerra Quinteiro, en representación da Asociación de Desenvolvemento Rural ODEGA, e por Rosa Arcos Caamaño en representación da Asociación para a Promoción e Integración das Mulleres Galegas do Rural (AGRA), como vocais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza, proposta de clasificación como de interese social da Fundación para o Desenvolvemento e Aproveitamento das Potencialidades do Mundo Rural (Fun-Pro-Rural), dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería do Medio Rural.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 15 de novembro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril) a Lei 7/1983, do 22 de xuño e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación para o Desenvolvemento e Aproveitamento das Potencialidades do Mundo Rural (Fun-Pro-Rural) adscribíndoa á Consellería do Medio Rural que exercerá plenamente o protectorado sobre ela.
Santiago de Compostela, 16 de novembro de 2005.
José Luis Méndez Romeu
Conselleiro de Presidencia, Administracións
Públicas e Xustiza